## La Comunitat Valenciana obté 12 medalles en el campionat nacional Spain Skills 2024

*** L’alumnat valencià ha aconseguit una medalla d’or, cinc de plata i sis de bronze entre les modalitats oficials i de demostració
* La directora general d’FP destaca l’èxit d’estos guardons: “Som la quarta autonomia amb més puntuació en l’edició de 2024”
* 35 alumnes d’FP de la Comunitat Valenciana han participat en este campionat que s’ha celebrat del 10 al 13 d’abril**

La Comunitat Valenciana ha obtingut dotze medalles en el campionat Spain Skills 2024, que ha tingut lloc del 10 al 13 d’abril a IFEMA Madrid i en el qual han participat 35 alumnes representant la nostra autonomia per a demostrar el talent i habilitats de la Formació Professional.

La delegació valenciana ha competit en les 29 modalitats oficials i en dos de les modalitats de demostració, i han aconseguit un total de dotze medalles, deu en diferents especialitats i dos en demostració.

La directora general de Formació Professional, Marta Armendia, ha felicitat els guardonats i ha qualificat els resultats com “un èxit per a la nostra comunitat que veu com s’ha incrementat exponencialment el nombre de medalles, passant de dos medalles en la passada edició a dotze. Hem sigut la quarta autonomia amb més puntuació, però el més significatiu és que hem destacat en modalitats amb important valor estratègic per al creixement industrial i econòmic de la Comunitat Valenciana com són: ‘Sistemes robòtics integrats’, ‘Robòtica col·laborativa’ ‘Instal·lacions elèctriques’, ‘Disseny mecànic CAD’ i ‘CLOUD’”.

En este sentit, l’alumnat de la Comunitat Valenciana ha aconseguit la medalla d’or en l’especialitat de ‘Sistemes robòtics integrats’, representats per José Doria Esteve i Borja Pérez Espí, de l’IES Bernat de Guinovart d’Algemesí.

Per la seua part, les medalles de plata han sigut per a José Francisco Pascual Milán, de l’IES Antonio Navarro Santafé de Villena, en ‘Instal·lacions elèctriques’; Nicolás Monferrer Marín, de l’IES Politècnic de Castelló de la Plana, en ‘Fusteria’; i Natalia López Rech, del CIPFP Batoi d’Alcoi, en ‘Atenció sociosanitària’. A més, s’han aconseguit medalla de plata en la modalitat de demostracions de ‘Robòtica col·laborativa’ de Pablo Fakiyev i Mario Sánchez Botella, de l’IES Antonio José Cavanilles d’Alacant; i ‘Cloud’ de David Vega Trillo, de l’IES Álvaro Falomir de Castelló de la Plana.

Finalment, les medalles de bronze han sigut per a ‘Disseny mecànic - CAD’ de Miguel Francisco Sancho Sanz, de l’IES Pou Clar d’Ontinyent; ‘Electrònica’ de Vito Alejandro Bossio Lamarca, de Comenius Centre Educatiu de València; ‘Control industrial’ de Joan Sempere, de l’IES Cotes Baixes d’Alcoi; ‘Floristeria’ de Jingwei Li, de l’IES Virgen del Remedio d’Alacant; ‘Disseny de jocs i animacions 3D’ de Nicolás Yagüe Parejo, de l’IES Font de Sant Lluís de València; ‘Recepció hotelera’ d’Angela Pérez, de l’IES Tirant lo Blanc d’Elx.

La directora general d’FP ha assenyalat que “estos resultats tan bons per a la Comunitat Valenciana demostren que la Formació Professional va guanyant prestigi gràcies a l’ampli percentatge d’ocupabilitat”.

Fecha: 15/04/2024